Apie parsidavimą
Aptarkime veiksmažodžius, kurių sangrąžinės formos nevartotinos neveikiamosios rūšies reikšme, kai veiksmas negali vykti savaime. 
Pavyzdžiui, galima sakyti, kad, deja, kai kurie politikai parsiduoda lobistams. Arba hiperbolizuotai teigti, kad kažkuri valstybė parsiduoda už dujas. Tačiau „namas“, „butas“ ar „automobilis“ patys neparsiduoda, juos kas nors turi parduoti. 
Taigi ne Parsiduoda namas su ūkiniu pastatu, o Parduodamas namas su ūkiniu pastatu. 
Ne Šioje gatvėje statėsi, o buvo statomas naujas prekybos centras. 
Ne Išsinuomoja, o išnuomojamas vieno kambario butas.
Sakinį Vyrai gražiai žiūrisi virtuvėje taisome: Vyrai gražiai atrodo virtuvėje ar Į vyrus virtuvėje malonu, miela žiūrėti.
Ne Šią savaitę nusimato, o numatomas oro atšilimas arba Numatoma, kad šią savaitę atšils. 
Ne ši knyga įdomiai skaitosi, o ši knyga įdomi, ją įdomu skaityti. 
Taip pat atkreipiame dėmesį, kad nosinės pačios nesirašo, žodžiai patys nesitaria, nesikirčiuoja ir nesilinksniuoja. Tai mes juos rašome, tariame, kirčiuojame, linksniuojame, asmenuojame ir kitaip kaitome. 

